钦定古今图书集成/明伦汇编/闺媛典/第220卷 > 张鸾妻俞氏〈女附〉
## 钦定古今图书集成/明伦汇编/闺媛典/第220卷 > 张鸾妻俞氏〈女附〉

按《长洲县志》：“俞氏，张鸾妻。世居彝林山北，洪武初，水
部郎适旧址也。鸾出，遇巨蛇横道，锄杀之，婴疾早亡。
时氏年二十七，子文五岁，女关清八岁，计保门祚，矢
节抚孤。族人攘其居，氏引子女从田畔畚土筑基，结
茆而处，以𦈞绩度日。邻舍不通音问。偶嫡叔过语，取
所𦈞绩绳床，少坐去。氏以为污，就水滨屡涤之。其洁”
身饬行，类非恒有。抚孤成立，年七十二卒。关清幼许
字中表某，年十四，闻某死倭难，女截发茹素，侍母守
贞，年六十三卒。天启间，学使熊廷弼并旌之。